Ján Mičovský (politik)

Ing. Ján Mičovský CSc. (* 26. december 1954) je slovenský lesník, protikorupčný aktivista. Bol ministrom pôdohospodárstva a rozvoja vidieka SR vo vláde Eduarda Hegera a Igora Matoviča.

 Život 
 Vzdelanie a zamestnanie 
V roku 1974 ukončil drevársku priemyslovku vo Zvolene. V roku 1980 Lesnícku fakultu Vysokej školy lesníckej a drevárskej (dnešná Technická univerzita vo Zvolene). V roku 1990 absolvoval Lesnícku fakultu Vysokej školy zemědělskej v Brne (dnešná Mendelova univerzita v Brne). Do roku 1998 pracoval vo Východoslovenských lesoch v závodoch Medzilaborce a Humenné. Potom pracoval tri roky v spoločnosti Burza GOLD, sro., a od roku 2001 v štátnom podniku Lesy Slovenskej republiky. Neskôr pracoval pre Magistrát mesta Košice.

 Aktivizmus 
V roku 2009 upozornil na neefektívne nakladanie s majetkom svojho zamestnávateľa, Lesov SR.

„Za principiálny a morálny postoj, neúnavnosť a schopnosť mobilizovať verejnú pozornosť a podporu tomuto prípadu“ bol ocenený cenou Biela vrana za rok 2010.

V marci 2014 podal s Otom Žarnayom trestné oznámenie. Potom ako Žarnay upozornil na nehospodárne použitie peňazí bol prepustený z práce.

V decembri 2014 Mičovský upozornil na opätovné manipulovanie s verejným obstarávaním odvozu dreva. Pravidlá súťaže boli, podľa neho nastavené tak, aby proftovali veľkí odvozcovia. Cena odvozu stúpla z 4,26 € za meter kubický na 6,33 € za to isté množstvo. Pri odvoze 1,3 milióna kubíkov tak vznikol rozdiel až 11 miliónov €. Lesy SR naňho podali trestné oznámenie za ohováranie. 

Od roku 2018 je spájaný s farmárskymi protestami organizovanými Františkom Oravcom, ktorý pred parlamentnými voľbami 2020 založil stranu Máme toho dosť! 

 Parlamentné pôsobenie 
Vo voľbách do NR SR v marci 2012 kandidoval na 10. mieste kandidátky OĽaNO, ziskom 6 827 preferenčných hlasov sa dostal na mandátové 11. miesto.

Vo voľbách do NR SR v marci 2016 kandidoval na 144. mieste kandidátky OĽaNO, ziskom 5 574 nedosiahol hranicu potrebnú na zvolenie do parlamentu.

Vo voľbách do NR SR vo februári 2020 kandidoval na 8. mieste kandidátky OĽaNO, ziskom 12 488 preferenčných hlasov sa dostal na mandátové 18. miesto.

 Minister pôdohospodárstva 
Po parlamentných voľbách v roku 2020, ktoré vyhrala strana OĽaNO bol 21. marca 2020 vymenovaný do funkcie Ministra pôdohospodárstva a rozvoja vidieka SR.

Ako minister čelil kritike pre svoju nedôraznosť a odchod kľúčových poradcov. Kritizovali ho napr. farmári združení v 
Slovenskej poľnohospodárskej a potravinárskej komore za neodbornosť, nekoncepčnosť rozhodnutí a vytvárania nervozity a chaosu.

Kvôli podozreniam z korupcie šéfky Pôdohospodárskej platobnej agentúry Gabriely Bartošovej 25. mája 2021 oznámil, že odstúpi z funkcie. 7. júna vyhlásil, že svoju demisiu berie späť. Toho istého dňa však premiér Heger vyhlásil, že nasledujúci deň vymenuje prezidentka Samuela Vlčana do jeho funkcie. Prezidentka prijala demisiu Mičovského 8. júna 2021 a za jeho nástupcu vymenovala Samuela Vlčana. Do Národnej rady Slovenskej republiky sa vrátil ako poslanec 15. júna 2021 namiesto jeho náhradníka Vojtecha Tótha.

 Referencie 

 Externé odkazy 
 Domovská stránka Jána Mičovského 
 Profil na stránke NR SR

Kategória:Osobnosti zo Zvolena
Kategória:Absolventi Lesníckej fakulty Technickej univerzity vo Zvolene
Kategória:Absolventi Mendelovej univerzity v Brne
Kategória:Politici OĽaNO
Kategória:Poslanci NR SR (2012 – 2016)
Kategória:Poslanci NR SR (2020 – 2023)
Kategória:Laureáti Bielej vrany
Kategória:Ministri pôdohospodárstva a rozvoja vidieka Slovenskej republiky